KIRJALLINEN KYSYMYS E-2367/01 esittäjä(t): Mark Watts (PSE) komissiolle. Eläinten kuljetukset.



Virallinen lehti nro 081 E , 04/04/2002 s. 0160 - 0161



KIRJALLINEN KYSYMYS E-2367/01 esittäjä(t): Mark Watts (PSE) komissiolle (6. elokuuta 2001) Aihe: Eläinten kuljetukset Kesäkuussa ministerineuvosto hyväksyi päätöslauselman, jossa kehotettiin komissiota esittämään neuvostolle ehdotuksia, jotta (i) voimassa oleva lainsäädäntö pannaan tehokkaasti ja täsmällisesti toimeen (ii) ja parannetaan eläinten suojelua ja hyvinvointia sekä lisäksi estetään eläinten tartuntatauteja ja niiden leviämistä ja eläinten terveys- ja hyvinvointiraportin laatimista (i) elävien eläinten kuljetuksista aiheutuvista ongelmista ottaen huomioon myöskin eläinten tartuntatautien leviämisen estämisen yleisen edun mukaisuuden ja (ii) EU:lle yleensä tai alueille muutosehdotuksista koituvista taloudellisista seurauksista. Mitä ehdotuksia komissio aikoo esittää neuvostolle vastauksena päätöslauselmaan ja millaisella aikataululla? David Byrnen komission puolesta antama vastaus (14. syyskuuta 2001) Eläinten suojelu kuljetusten aikana on yksi komission tärkeimmistä tavoitteista. Komissio yhtyy täysin neuvoston päätöslauselmassa kesäkuussa 2001 ilmaistuun huolestuneisuuteen, johon parlamentin jäsen viittaa. Neuvosto käsitteli tästä aiheesta julkaistua komission kertomusta(1) tammikuussa 2001, ja antoi hyväksyntänsä ja tukensa komission siinä esittämille päätelmille. Komission kertomuksesta ilmeni, että jäsenvaltioilla on selviä vaikeuksia noudattaa täysimääräisesti yhteisön tämän alan lainsäädäntöä. Kertomuksen mukaan kannattaisi myös tarkastella, millä keinoilla voitaisiin edistää teurastuksia nykyistä lähempänä kasvatuspaikkaa. Komissio uskoo, että tiukemmat säännöt ovat tarpeen nykytilanteen kohentamiseksi. Komissio onkin jo ryhtynyt useisiin toimiin ja tehnyt tältä alalta mm. kaksi säädösehdotusta. Ensimmäinen ehdotuksista(2) koskee neuvoston asetusta erilaisista ilmanvaihtojärjestelmistä yli kahdeksan tuntia kestäviin maantiekuljetuksiin käytettävissä eläintenkuljetusajoneuvoissa. Sen avulla pyritään parantamaan ajoneuvojen tasoa asettamalla vaatimuksia vähimmäisilmanvaihdolle ja ottamalla käyttöön pakollinen järjestelmä ajoneuvojen sisätilojen lämpötilan seuraamiseksi. Toisessa ehdotuksessa(3) käsitellään komission valtuuttamista käydä Euroopan yhteisön puolesta neuvotteluja eläinten suojelusta kansainvälisten kuljetusten aikana tehdyn eurooppalaisen yleissopimuksen tarkistamiseksi. Lisäksi valmisteilla on ehdotus, jolla muutettaisiin eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annettua neuvoston direktiiviä 91/628/ETY(4). Tavoitteena on ottaa käyttöön lisävaatimuksia eläinkuljetusten laadulle ja yksinkertaistaa hallinnollisia menettelyjä säännösten täytäntöönpanon parantamiseksi ja väärinkäytöksistä rankaisemisen helpottamiseksi. Vuoden 2001 lopulla odotettavissa olevan eläinten hyvinvointia käsittelevän tiedekomitean uuden lausunnon jälkeen ehdotettaneen kuljetusaikojen ja kuormaustiheyksien uudelleenmäärittelyä, jossa otetaan huomioon uudet tieteellisten tutkimusten tulokset. Eläinten hyvinvointiin vaikuttavia säännöksiä, mukaan lukien säännökset eläinten suojelusta kuljetusten aikana, valmisteltaessa komissio katsoo, että on tärkeää ottaa huomioon eläinten terveys ja kansanterveysseikat sekä erityisesti eläintautien leviämisen estäminen. (1) KOM(2000) 809 lopullinen. (2) KOM(2001) 197 lopullinen. (3) SEC(2000) 649 lopullinen. (4) EYVL L 340, 11.12.1991.